title: Merops apiaster
text: L'abellaruelo u abellero común u europeu (scientificament, en latín, Merops apiaster (L., 1758)), que en aragonés oriental antimás de como «abellero» tamién se conoix como abellerol y abellarol, ye una au coraciforme d'a familia Meropidae.
  
  Se reconoix fácil por as colors vivas de plumas que tien, por o volido rapedo y áchil que emplega pa cazar insectos en l'aire, y por o costumbre gregario pa reproducir-se, por o qual unas quantas parellas socavan niedos en forma de cado, alteros, en as ripas de tierra u arena compacta de bells ríos y ramblas, ta os que nomás i pueden plegar volando. Ye un animal que no se puede entivocar con atro.
  
  Descripción 
  
  L'abellaruelo ye una au muit coloriada, de 27-28 centimetros de largaria, con a capeza y os huembros de color royisca y o peto, tripa, alas y coda azul verdoso.
  
  Tiene una faixa negra arredol d'os uellos que le va dende o pico dica os pulsos, y un collaret negro a ran de papo que desepara nitidament una taca amariella en a gorguera contra o azul verdoso de peto y tripa.
  
  As alas son largas y rematan en punta, mui apropiadas pa volar y maniobrar con muita vida. O volido puede estar acrobatico, especialment en parada nupcial y quan cazan l'alimento. Pueden planeyar, baixar a capucete, alzar-se bien alto u mesmo aturar-se y esbarrar-se con muita velocidat.
  
  O pico ye largo, una miqueta firme pero curvau t'abaixo en a punta. De color escura, lo emplegan pa pizcar os insectos en pleno volido con os quals s'alimentan. As patetas que tienen son curtas pero fuertes, y rematan con esgarrapaderas prensils de tres didos t'adebant y uno ta dezaga (anisodactilia), en as quals o dido interior y o central son fusionaus dica o metatarso. Quan no vuelan les fa goi posar-se en una percha, mesmo que quan plegan de pillar una presa, que se posan pa rematar-la fotendo-le trucazos contra o palo, burciando con a capeza.
  
  Distribución 
  
  L'abellaruelo nidifica en zonas climaticas sub-tropicals y templadas d'Europa, norte d'Africa y Asia occidental, especialment en a Mediterrania occidental y oriental, Orient Meyo dica Pakistán, y as cuencas d'as mars Negra y Caspia, dica Ucraína y o Turquestán. Se'n puede trobar en as suyas arias de reproducción dende marzo dica setiembre.
  
  Pasa os meses d'hibierno en as sabanas d'Africa equatorial y meridional, en un nuclio de países arredol d'o Golfo de Guinea, y tamién en a faixa d'as Grans Planuras africanas que va dende Republica Democratica d'o Congo y Uganda por o norte dica Zimbabwe y Mozambique por o sud.
  
  Habitat 
  
  Os abellaruelos forman colonias de reproducción de densidat diversa. A sobén instalan os niedos a poca distancia os uns d'os atros, en os ripazos arenosos de bell curso d'augua. En Aragón, a proximidat d'o puesto de nidificación ye una clau pa trobar-los.
  
  Prefieren zonas de campos ubiertos y cantimplanos con tansament árbols esparcius, a on que puedan volar y cazar sin estorbo. Tamién acuden t'as arboleras que i hai aman d'os ríos pa cazar insectos por alto d'as coronas.
  
  Dieta 
  
  L'abellaruelo ye un gran cazador d'insectos voladors. Tiene anglucia con os insectos más granizos, como libelulas, langostos, pantinganas, ferfetz y mesmo bell caballico de Sant Antón si se deixa pillar, anque en consume tamién muitos atros tipos.
  
  Como o suyo nombre ilustra, tradicionalment se le asocia más que más con as abellas. Manimenos, y anque a incidencia sobre as abellas domesticas puede estar notoria malas que os arneros sían aman d'un puesto de nidificación, os estudios más fiables han confirmau que a depredación sobre as abellas domesticas ye siempre testimonial.
  
  S'ha descrito un comportamiento d'evitación en os himenopteros, que evitarían mesmo salir de l'arna quan detectan abellaruelos en os arredols. O impacto ye minimo por depredación directa (inferior a o 2% d'insectos capturaus en a epoca de cobata d'as aus, que ye quan más en cazan) y ye perfectament asumible por a propia demografía de l'arna, manimenos.
  
  Reproducción 
  
  Os eixemplars chovens se distinguen por os uellos. Os adultos sexualment maduros tienen l'iris de color roya intensa, mientres que os chovens o tienen escuro.
  
  Dimorfismo sexual 
  
  O dimorfismo sexual d'istes animals ye subtil y no guaire evident. Cal parar cuenta, y nomás se fa platero quan as parellas son formadas y se posan la uno a canto de l'atro; alavetz, se veye como a espalda d'o masclo ye de color castanyo-soro u amariello, mientres que a fembra tiene ixas colors más discretas, con apariencia verdosa.
  
  Tamién as plumas coberteras d'as alas son diferents en la uno y l'atro sexos. Os masclos tienen as plumas coberteras secundarias de color castanya, fendo una malla bien definida sobre l'ala que ye vistable mesmo si ye volando como posau. En a fembra, as plumas son castanyas nomás en a primer metat, por o que ixa mesma taca ye más discreta y causa un efecto de laderas difuminadas contra o verde u azul verdoso cheneral de l'ala.
  
  Niedo 
  
  O niedo ye un cado alto u baixo horizontal, con a boca en un ripazo u bella espuenda t'a on que nomás se i pueda plegar volando. Tamién s'ha visto que pueden contentar-se con bell pedaz de tierra amontinada u mesmo socavar en o suelo si ye favorable. O esforigan ellos mesmos (fembra y masclo por igual), esgarrapando con as patas y arrullando a tierra ta fuera, y no gosan aprofeitar a uebra d'unatro animal (anque quan marchan o niedo suyo sí que gosan aprofeitar-lo atros, como os gurrions).
  
  A la fin d'o túnel se troba una cambra redonda en a que meten de 3 dica 7 uevos que coban entre os dos pais. A cobada s'esvoluta bien luego, y de camín ta 3 semanas rancan a volar y abandonan o niedo. O periodo de cobadas ye de chunio dica agosto en a Peninsula.
  
  Referencias
  
  Vinclos externos 
  
  apiaster
  Aus presents en Aragón
  Aus migratorias